
Сабий садхэм адыгэбзэм щыхурагъэджэнущ
Адыгей. Зи школ кIуэгъуэ мыхъуа сабийхэр щаIыгъ IуэхущIапIэхэм цIыкIухэр адыгэбзэм щыхурагъаджэ гупхэр къыщызэрагъэпэщынущ. Ар кърикIуащ республикэм и Хабзэгъэув Зэхуэсым «Егъэджэныгъэм теухуауэ» щIыналъэ законым ехьэлIауэ къищта зэхъуэкIыныгъэхэм.
Адыгейм и Парламентым егъэджэныгъэмкIэ, щIэныгъэмкIэ, цIыхубэ хъыбарегъащIэ IэнатIэмрэ щIалэгъуалэ IуэхухэмкIэ и комитетым и унафэщI КIэрашэ Азнаур зэрыжиIамкIэ, апхуэдэ мардэр гъащIэм хэпщэным егъэджэныгъэр нэхъ зэIуха ищIынущ, абыхэм я фIагъым хэгъэхъуэнымкIэ, адыгэбзэм зегъэубгъунымкIэ сэбэп хъунущ.
Республикэм и сабий IуэхущIапIи 125-м ящыщу 42-м егъэджэныгъэ-гъэсэныгъэ лэжьыгъэхэр Адыгейм и къэралыбзитIымкIэ — адыгэбзэрэ урысыбзэкIэ — щрагъэкIуэкI. Егъэджэныгъэм теухуа щIыналъэ законым игъуэта зэхъуэкIыныгъэхэм я фIыгъэкIэ, зи школ кIуэгъуэ мыхъуахэр зэкIуалIэ IуэхущIапIэхэм адыгэбзэмкIэ егъэджакIуэ къащтэну Iэмал ягъуэтынущ.
ЩIэблэм йогупсыс
Къэрэшей-Шэрджэс. КъШР-м и Iэтащхьэ Темрезов Рашидрэ Урысейм спортымкIэ и министр Мутко Виталийрэ Мэзкуу щызэIущIащ. Ахэр тепсэлъыхьащ я зэдэлэжьэныгъэм кърикIуахэмрэ адэкIэ зэфIагъэкIыну я мурадхэмрэ. Къыхагъэщащ КъШР-м и Архъыз жылагъуэм спорт-зыщагъасэ центр зэраухуэнур.
ЗэIущIэм гулъытэ щигъуэтащ дунейпсо зэхьэзэхуэхэм Урысейм и щIыхьыр щызыхъумэну КъШР-м и спортсменхэр абыхэм зэрыхуагъэхьэзырым. Ахэр къытеувыIащ Архъыз жылагъуэм спорт-зыщагъасэ центр щыухуэнымкIэ щыIэ Iэмалхэм.
— Дэ дахуэзакIэщ Къэзан щекIуэкIыну гъэмахуэ Универсиадэм хэтыну спортсменхэм. Апхуэдэуи дытепсэлъыхьащ 2016 гъэм Рио-де-Жанейрэ щекIуэкIыну джэгухэм ди олимпийцхэр зэрыхуагъэхьэзырынум, — жиIащ Темрезов Рашид.
КъШР-м и Iэтащхьэм къызэригъэлъэгъуамкIэ, УФ-м СпортымкIэ и министерствэм зэрыдэлэжьа илъэситIым республикэм ухуэныгъэшхуэу 4 щатащ. Мы гъэм и кIэм нагъэсыну щогугъ Абазэ районым щаухуэ IэрыщI алэрыбгъу зэрылъ топ джэгупIэр, Учкекен къуажэм дащIыхь къатитIу зэтет спорт унэр. 2013 гъэм и кIэм Прикубань районым щыIэ Дружба жылагъуэм щрагъэжьэнущ спорт комплексышхуэ ухуэныр. Абы хухаха щIы гектари 3-м щызэфIагъэувэнущ комплексым и унэ нэхъыщхьэр, футбол джэгупIэ, теннис, волейбол ут зэIуха тIурытI, баскетбол джэгупIэрэ еплъынухэм хуэщIа тIысыпIэ 800-рэ.
Дзэ щIыхьым и аллее
КъШР-м и правительствэм и пресс-IуэхущIапIэм къызэритамкIэ, Черкесск и зыгъэпсэхупIэ паркым Дзэ щIыхьым и аллее мы гъатхэм къыщызэIуахыну я мурадщ.
Жэрдэмыр къыщыхалъхьащ Зауэм, лэжьыгъэм, IэщэкIэ зэщIэузэда къарухэмрэ хабзэхъумэ IэнатIэхэмрэ я ветеранхэм я къалэ советым и пленумым, абы и теплъэр зыхуэдэнури яубзыхуащ. Алеем щIыпIэ хэха щиубыдынущ Хэкур нэмыцэ фашистхэм ящызыхъума, зауэм и илъэсхэм хэкIуэда сэлэт мини 4-м нэблагъэм я фэеплъыр мыкIуэдыжыну тхыдэм къыхэнэным. Ар даIыгъащ Хэку зауэшхуэм и ветеран 200-м.
УЭРДОКЪУЭ Женя.
